Polisiebeampte, familielid doodgeskiet | Maroela Media
'n Polisiebeampte en 'n familielid van hom is in Ladysmith in KwaZulu-Natal doodgeskiet.
Kol. Jay Naicker, woordvoerder van die polisie, sê konst. Sphamandla Mgaga (28) en sy familielid, Nonkuleleko (28), is Dinsdagaand doodgeskiet. "Konst. Mgaga het vroeër die dag 'n oproep ontvang van 'n familielid wat hom gevra het om haar by te staan aangesien sy bang is vir haar kêrel."
Mgaga het Nonkuleleko by die werk gaan oplaai. "Daar word beweer dat die twee in die motor gesit het toe die verdagte die deur oopgemaak en Nonkululeko in die kop geskiet het." Naicker sê toe Mgaga uit die voertuig geklim het, is hy ook geskiet.
Nonkululeko is op die toneel dood terwyl Mgaga op pad hospitaal aan sy beserings beswyk het. Die verdagte het met Mgaga se vuurwapen en selfoon gevlug en word steeds deur die polisie gesoek.